정조 7년 · 목
予曰。畿伯進前。予曰。今年畿甸之農。始旱終澇。無災不被。至於竹山諸邑。雹災而極矣。春賑甫畢。秋事若此。瘡痍纔完。歉荒荐臻。蔀屋無甁罂之儲。而公私有椎剝之擧。則唉彼無告。將何聊生。莫曰九重之深邃。如見萬姓之艱憂。民事罔措。玉食靡安。頃於元良初度日。以志喜之意。特下蠲減之敎。而當此大無。何有小惠。宵肝一念。惟在元元。今日又値予生朝。諸大臣來造候班以賀。試看今日。何以賀爲。予方急於民政。召見卿等。爲問救荒之策。大抵近來蠲減之令。澤未下究。停退之敎。利歸觀望。此實爲今日之痼弊。今歲荒政。非比尋常。必須別般措置然後。可免無實之歸矣。稍實之邑。不無尤甚之面。尤甚之邑。亦有稍實之面。不但面里之內。豐歉懸殊。田之上下。畝之東西。亦各不同。俵災之方。必也詳悉無遺然後。蠲減之澤。亦得以編徧及窮民。畿伯沿路所見果何如。頤之曰。巡審後狀啓。俄纔入啓。而大抵各邑。農事不一。至於未移。更無可論。雖以已移處言之。秋序已晩。寒意太早。田畓各穀。已無成實之望。巡路諸民。擁馬齊訢。民情之遑急。實爲萬萬罔措。臣以昨今年不幸荐歉。而自朝家當有別般施惠之政。爾等各安奠業。無爲流離之意。申申面諭。而豐歉之不同。非但邑各各邑爲然。至於面里之懸異。果如聖敎。一面之中。亦有稍實之次。一里之中。不無優劣。如欲就面里分等。則雖守宰之臣親執爲之。勢難詳査。以大體爲之似好矣。予曰。目今之策。莫過於救荒。邑里之稍實之次尤甚。善爲區別然後。可議蠲減之政。庶免虛實相蒙之弊。而如或民居在稍實處。土田在尤甚處。分等之際。不能詳査。則易致以災爲實之患。此則當何爲之耶。頤之曰。此則土地爲重。當以田畓所在處豐歉。區別論之矣。予曰。廣州自是畿內大邑。今年被災。視列邑何如。廣州府尹金宇鎭曰。廣州今年災邑中居之次。而被災處十七面中。四面爲尤甚。若一一區別。則雖或間有稍實處。而其實則面面俱歉矣。予曰。都承旨入侍。鄭昌順進伏。予曰。上注書入侍。李儒修進伏。予曰。狀啓不必以回啓答之。大臣畿伯。旣已登筵。以擧條稟處可也。頤之曰。臣以沿路所見。參以民情。所奏十有一件內事。無一不蒙允。誠爲萬幸。而各邑民人。庶得太平生途。瞻聆所及。孰無感激之情也。予曰。蠲減之政。皆依昨年例爲之。則分數停退後。歲末停捧一款。何以處之則爲好耶。諸大臣指一陳奏可也。存謙曰。先爲分數停退。則歲末停捧。此非可論。臣意則旣已分數之後。不必更議歲末之停捧矣。尙喆曰。分數停退。則豈不爲窮民之惠。而但可納之民。渾入於停退之中矣。然民今荐飢。歲末雖或未捧。亦將如之何哉。命善曰。旣已分數停退。則歲末不停捧之意。預爲知委似宜矣。徽之曰。一依昨年已例似好矣。樂性曰。臣別無異見矣。予曰。奉朝賀之意何如。致仁曰。臣不知廟謨。不敢臆對。而自朝家昨年旣施大惠。故民心之顒望。又復如前。事甚難處矣。予曰。諸備堂亦各陳所見可也。華鎭曰。分數停退。歲末停捧。各處盡用三分一例。此則當觀民力而善處。方可有實效矣。有隣曰。旣已分數停退。則歲末更不停捧之意。先爲曉諭似宜矣。民始曰。分數之停。雖是不可已之事。而當捧之處。期於必捧然後。可爲將來之備矣。浩修曰。旣有分數停退。則歲末停捧。不當更議矣。予曰。歲飢民困。想必有草賊竊發之慮。道伯以此申飭乎。頤之曰。自討捕營。非不擧行。而此輩之作弊於民間者。比比有之。此爲可悶矣。存謙曰。今番使行時。方物入送與否。臣與諸大臣。有所商確。而領府事則以爲。今番謝恩。不可用循例。入送方物。允合酬答之道云。謝恩正使亦以爲。入送方物。斷然爲宜云。而其餘諸大臣及臣意皆以爲。旣有庚子辛丑永除之咨。遵而勿送。實合事宜。甲乙之論如此。而事有關係。不可不稟定。故敢達矣。予曰。領府事其陳之。尙喆曰。今番謝恩使之節行前發送。以其有無前之殊典。朝家處置。亦不欲循常而然。旣送專對。只呈一張表咨。則此豈有來有往。禮無不答之意也。不當入送之言。雖似爲經常之論。而彼旣處之以別格。我亦當處之以別格。呈禮部咨文中。以此措辭。治送一起方物。彼雖或不受。論以事大之禮。當盡在我之道。未必爲失禮之歸。臣之迷見。務在完備。惟在裁量處之矣。予曰。諸大臣各陳所見可也。命善曰。領府事入送方物之論。雖出於委曲完備之意。而蠲停之皇旨。非止一次。則每以別格入送。揆以事面。抑恐如何。雖以後慮言之。特送使行。無非別格。或送方物或不送方物。亦甚雖處。臣意則一遵皇旨。勿爲入送似宜矣。弘淳曰。謝恩方物之蠲免。旣成事例。則强爲入送。已涉未安。雖以今番謝恩。不可無特異之擧爲言。而別使入送。旣是特異之擧。豈必以强送已蠲免之方物。更爲特異乎。凡事務存大體。格外之事。恐不必爲之矣。徽之曰。旣有皇旨。特停謝恩方物。則今不當違越入送矣。樂性曰。諸大臣之言。雖出經常之論。而彼中事情。有不可知。且今番擧措。旣係非常之典。其所以應之者。恐不可膠守常例矣。予曰。奉朝賀之意何如。致仁曰。今番使行。雖曰別例。停免皇旨。不啻丁寧。則違越入送。實有受侮之慮。彼中衣服雖殊。亦有文章學問之人。其不見而譏議。何可知乎。勿爲入送。似是大經大法矣。予曰。有司堂上各陳所見可也。華鎭曰。今番之特送別使。蓋出於報答殊異之意。不送方物。只送表咨。則事面恐涉埋沒矣。有隣曰。彼國事情。不可料度。故有此入送方物之議。而揆以經法。則永爲蠲停。皇旨丁寧。違越入送。恐涉如何矣。浩修曰。交隣事大之際。每當以國體事面爲重。彼旣屢咨。永除方物。則恐不可以委曲之意。反虧遵守之道。臣之愚見。以勿爲入送。似合事宜矣。時俊曰。方物之不爲入送。雖是經常之論。而今番使行。特用別例。則其在酬答之禮。似不可不入送矣。予曰。大提學卽例兼備堂。亦陳所見可也。景源曰。自古使价。旣奉表而不齎方物者未有。臣意入送方物。允合事宜矣。予曰。吏判亦陳所見可也。鍾秀曰。臣未知本事。不敢仰對矣。予曰。卿豈不知而無所對乎。第言之。鍾秀曰。臣於此事。有難臆對。而第勿送方物。自是經法之言。而領府事入送之議。亦似無妨於深慮之道矣。予曰。諸備堂以次陳之可也。民始曰。勿送方物之議。乃是經常之論。而今番彼中優禮。迥出常格。其所以酬答者。亦不可只循常例。入送方物似宜矣。志儉曰。臣見則勿送似宜矣。有防曰。今番優禮。旣出常格。其在酬答之禮。恐不可膠守經常之道矣。予曰。式表東藩。雖云非常之事。而今番將送御詩之擧。尤是格外。似不可無酬答之禮。而參差之論如此。不必直爲入送。別具咨文。付之使臣。往呈禮部。聽其進退則何如。存謙曰。別具咨文而入送。則恐似無妨。而諸大臣旣有參差之論。下詢處之則好矣。尙喆曰。皇帝之出送御詩。非但我國之初有。考之史牒。亦未見如此殊典。不可無方物。別具咨文。兼送方物。則尤似委曲矣。弘淳曰。別具咨文。兼送方物之敎。誠爲穩當。而但委曲規模。雖可用於我國。而事大之禮。恐不必純用委曲。蠲免之皇旨。旣已丁寧。一遵皇旨。少無如何矣。徽之曰。別具咨文而入送。則似無違越皇旨之嫌。以此爲定。恐似無妨矣。予曰。鄭判府事不必委曲云云。自是守經之論。而諸議不一。領相折衷以奏可也。予曰。兵房承旨入侍。行左承旨朴祐源進伏。予曰。吏判旣已入來。參判參議竝牌招。同參政事可也。又敎曰。吏兵批政官入侍。兵曹判書李★(土+甲)。參判柳義養。佐郞宋俊載進伏。鍾秀曰。臣於特敎之下。豈敢苟爲辭免之計。而第臣之情勢。有異於人。實無承膺之勢。誠萬萬惶懍矣。予謂致仁曰。吏判事過矣過矣。向來所遭。予旣昭釋無餘。而必欲引義辭避者。誠莫曉其意也。予近講寶鑑。先正臣李珥之不容於時議。豈特比於吏判乎。其時一邊之議。至以誤國小人目之。群忌衆咻。必欲排擯而後已。若以所遭論之。孰有甚於先正。而旋卽以吏判行公。今日在庭諸臣之所可模楷者。非先正而誰。吏判之過於自引。殊無意義。卿今適入來。勸勉行公可也。致仁曰。聖敎至此。而一向執迷。誠極非矣。臣亦當私自責勉也。尙喆曰。臣之前後乞休。聖明之所俯燭。而今適登對。若蒙許休之恩。則不勝至願矣。予曰。卿何爲發此言耶。卿曾爲院相。勞績之茂著。予所欽歎。年紀雖高。精力尙强。古亦有賜几杖之例。予非忽於優老尊德之義。而但乞休之請。則決不可許施矣。尙喆曰。聖敎勤摯。臣誠惶隕感佩。而第念終始曲保。是臣區區之願。謹當更以文字仰奏矣。予曰。吏判引嫌太過。此何事體。此何分義。俄者縷縷下敎。不啻丁寧。而一向固執。終無承當之意。予未知古人當之。其處義決不如是矣。且卿本義理主人。自丙申後數年超擢。至授兵判之任。予之所倚毗者何如。卿之所擔負者何如。卿於伊時。親年已高。尙此忘身徇國。來留京邸。奔走供職之不暇。今則雖將母以來。無所不可。豈因萬不當之情勢。必欲引避乎。卿試思之。自古有所遭者。必將盡爲休致而後已乎。卿今日若以此爲嫌。則日後處義。豈不尤難乎。予不捨卿。勿復引避。致仁曰。承此下敎。渠何敢不爲奉承乎。鍾秀曰。聖敎諄複。至再至三。臣誠感祝隕越。不知所出。若體諒下情。俾得曲遂。則不勝大願。予曰。予已悉諭。更何多誥。予之倚卿。自在春邸時。而委毗之誠。眷注之念。則前後無間。況今世道日下。國事判洋渙。環顧一世。誰與共理。卿其體予敷心之諭。其勿强引不當引之義也。鍾秀曰。臣於前疏中。略陳肝膈之懇。惟冀聖明之俯察焉。予曰。俄以先正事。引以爲喩。此於卿。毫無不安之嫌矣。仍敎曰。予將待卿爲政後。當進水刺矣。又敎曰。政官退去政廳。書望筒以來可也。